ARRIZABALAGA ARRUZA (EAJ, 2019-10-24):
Eskerrik asko, legebiltzar-buru andrea, sailburua, legebiltzarkideok, arrasti on denoi.
Beno, piska bat serio jarriko gara berriro ere. Ekimen hau jasotzerakoan lehenengo erreakzioa, gurea behintzat, harridurazkoa izan zen. Harridurazkoa irailean aurkeztu baitzen, eta Legebiltzar hau osatzen dugun guztiok ondo baino hobeto dakigu kurtso hasierarekin bat, Jaurlaritzaren aurrekontuen aurre negoziaketa, eta aurrekontu horien aurkezpenaren prestaketak abian jartzen direla.
Aste honetan bertan Azpiazu sailburuak aurkeztu du Gobernu Kontseiluak onartu berri duen 2020ko Aurrekontu Lege Proiektua, eta esan bezala Legebiltzar honek zeresan handia du Jaurlaritzaren aurrekontuen negoziaketan eta onarpenean.
Beraz, harriduraz hartu genuen jatorrizko ekimena, gai hau aurrekontu eztabaidatik atera eta ohiko bilkura batera ekartzeagatik, hona hemen gure lehen erreparoa ekimen honen inguruan.
2020ko aurrekontuetara eusten baldin badiogu, esan beharrekoa da Euskal Irrati Telebistaren aurrekontua % 3 inguru igotzea aurreikusten dela, hau da 7,5 milioi euro, ez dakit nondik atera den jaistekoa dela, legebiltzarkide batzuek esan duzue baina aste honetan aurkezturiko aurrekontu horrek % 3ko igoera aurreikusten du.
Igoera esanguratsua da eta inork ezin du zalantzan jarri Euskal Jaurlaritzak egiten duen apustua eta ahalegina EITBren funtzionamendua eta eskaintza egokiak eta kalitatekoak izan daitezen. Hobekuntzarako tartea badago, bai, hori beti horrela da, baina benetan uste duzue ETB-1en eskainitako saioak ez daukatela kalitaterik?
Zalantzan jartzen duzue profesional horien lana? Zeren zuek entzunda esango nuke ez duzuela ETB-1 askorik ikusten. Agirre andreak azaldu duen moduan, jatorrizko ekimenak aurrekontuaren % 10 handitzea proposatzen zuen, Elkarrekin Podemosek bere zuzenketan % 20a esaten zuen.
Iturbe andreak berak ere duela bi asteko agerraldian "EITBk egun duen % 20 gehiago eskatzera ausartuko naiz" esan zuen, hemen 25 esan da baina nik transkripziotik hitzez hitz hartu dut eta % 20a aipatzen zuen; eta azkenik Euskal Herria Bildu eta Elkarrekin Podemosen artean adostutako erdibidekoan % 20 aurrekontu igoera eskatzen da.
Baina modu tranpati batean erabiltzen ari da Euskal Herria Bilduk Maite Iturberen adierazpen hau. Iturbe andreak aurrekontu igoera honen inguruko aipamena egin zuenean, aurretik hainbat kontu aipatu zituen, oso agerraldi luzea izan zen, eta hain zuzen ere, orokorrean portzentai horretara eramaten zituenak, baina horietako ekimen ugari martxan daude jada, edo martxan jartzeko baita ere gaur egun indarrean dagoen luzaturiko aurrekontu horren kontura.
ETBk euskararen normalizazioan eta bultzadan garrantzia eta zeregin handia du, estrategikoa da zalantzarik gabe, hori ere inorek ez du zalantzan jartzen edo ez dut uste behintzat. Baina hori ez dago soilik ETB-1en aurrekontuaren arabera, EITBren osotasunak du helburu hori, euskara zehar lerroa du EITBn, eta asko dira jorratu ditzakeen eta jorratzen dituen lan ildoak euskararen normalizazioan bere ekarpena indartzeko, eta Iturbe andreak berak agerraldi horretan aipatu zuen, horrela aipatu zuen.
Azpitituluen inguruan hitz egin da saio honetan Euskal Gorrak elkartearen agerraldia izan dugu, eta azpitituluen inguruan ekarpen interesgarriak egin zituen eta ez ditut errepikatuko zenbatetan komentatu dugun denon artean erreformarako ponentzia horretan azpitituluek irisgarritasun aldetik aparte, zer nolako lana egin dezakeen euskararen normalkuntzaren arloan. Euskal Gorrak elkarteko zuzendaritzak esan bezala, 2019ko abendurako konpromisoa zegoen azpitituludun programazioa handitzeko, eta dagoeneko zerrendatuta daude udazken honetako programazioan azpitituludunak izango diren programak. Eta zailtasunak zailtasun, zailtasunak baititu, hori horrela da, urtea bukatu baino lehen martxan jarriko direnak.
Harritzekoa da baita ere urriaren 21ean, astelehen honetan, ospatutako EITBko Administrazio Kontseiluan, EITBren 2020ko aurrekontuen aurreproiektua bozkatzerakoan, EH Bildu eta Elkarrekin Podemosen ordezkaritzan partaide diren kontseilariek kontrako botoa eman ez izana, abstenitu...
...bozkatzerakoan, EH Bildu eta Elkarrekin Podemosen ordezkaritzan partaide diren kontseilariek kontrako botoa eman ez izana. Abstenitu egin dira. Aurrekontuari ez diote kontrako bozka eman, abstenitu egin dira.
Gaur hemen aurrekontu igoera eskatzen da, baina duela hiru egun zuen alderdietako ordezkariek ez dute hori isladatu emandako bozkan. Kontraesankorra da, benetan. Ez dute bardin pentsatzen zuen alderdietako kontseilariak edo? Interesgarria izango litzateke horren erantzuna jakitea.
Eta bestalde, ez dut errepikakorra izan nahi, baina bueno denok ondo dakigu EiTBn erreformarako ponentzia ere hor dagoela. Hor hari gara eztabaidatzen, EiTBren etorkizuna zein izango den. Aldiz, ez dakigu ondo zein interesekin, Euskal Herria Bilduk osoko bilkurara dakar EiTBren eta ETB-1en aurrekontuaren eztabaida.
Gaiak benetan adostasunak bilatu behar diren tokitik kanpora ekartze honi ba logikarik ez diogu aurkitzen, edo bai? Medailaren bat jartzea akaso?
Baina uste dugu kalte egiten diola sakoneko eztabaidari eta ez da serioa. Formaz behintzat ez da serioa.
Guzti honengatik, ezin dezakegu erdibidekoa babestu. Llanos andereak esan bezala, guk ere bai puntuka bozkatzea posible balitz, lehenengoko puntu horri baiezkoa emango genioke, nola ez. Baina bigarrenari ezin diogu baiezko botoa eman, ez delako forma egokia, eta badakizue eztabaida hau ez da berria, eenbatetan hau hitz egin dugu estratu honetan. Ez da horretarako foroa, ponentzia daukagu baita ere, helburua desbirtuatu egiten dela uste dugu eta ez dugu uste azterketa sakon batean oinarrituta dagoelarik.
Gaur egungo teknologia berriek eskatzen duen edo eskatzen duzuen programazio propio hori forma ezberdinetan garatzea ahalbidetzen dute.
Agirre andreak, zuk zeuk esan duzu ez dela diru kontua. Zertara dator, orduan, gaurkoa? Hiru aste barru hasiko dira aurrekontu batzordeak eta bukatzear ditugu ponentziako lanak.
Ez da serioa.